ΚΑΝΟΝΙΣΜΟΣ (ΕΚ) αριθ. 2500/94 ΤΗΣ ΕΠΙΤΡΟΠΗΣ της 14ης Οκτωβρίου 1994 για τον καθορισμό των ποσοτήτων των παραχωρούμενων στους εισαγωγείς παιχνιδιών υπαγόμενων στον κωδικό ΣΟ 9503 41 με βάση τη συμπληρωματική ποσοτική ποσόστωση που θεσπίζεται με τον κανονισμό (ΕΚ) αριθ. 1921/94 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 520/94 του Συμβουλίου της 7ης Μαρτίου 1994 για τη θέσπιση διαδικασίας κοινοτικής διαχείρισης των ποσοτικών ποσοστώσεων (1), και ιδίως τα άρθρα 9 και 13 του κανονισμού αυτού,

τον κανονισμό (ΕΚ) αριθ. 2247/94 (2) της Επιτροπής της 15ης Σεπτεμβρίου 1994 σχετικά με τις λεπτομέρειες διαχείρισης της πρόσθετης ποσοτικής ποσόστωσης που θεσπίστηκε με τον κανονισμό (ΕΚ) αριθ. 1921/94 του Συμβουλίου, και ιδίως το άρθρο 7 του κανονισμού αυτού,

Εκτιμώντας:

ότι ο κανονισμός (ΕΚ) αριθ. 2247/94 που αναφέρεται ανωτέρω προσδιορίζει το μέρος της υπόψη ποσόστωσης που προορίζεται για τους παραδοσιακούς εισαγωγείς καθώς και το μέρος που προορίζεται για τους υπόλοιπους εισαγωγείς, όπως και τις προϋποθέσεις και τους τρόπους συμμετοχής στην κατανομή των διαθέσιμων ποσοτήτων-

ότι, σύμφωνα με το άρθρο 6 του κανονισμού (ΕΚ) αριθ. 2247/94, τα κράτη μέλη έχουν κοινοποιήσει στην Επιτροπή το πλήθος και τη συνολική ποσότητα των αιτήσεων χορήγησης αδειών εισαγωγής που έχουν λάβει για κάθε ένα από τα μέρη της ποσόστωσης καθώς και τη συνολική ποσότητα των προγενέστερων εισαγωγών που έχουν πραγματοποιηθεί από τους παραδοσιακούς ειαγωγείς κατά τη διάρκεια καθενός από τα έτη 1991 και 1992 (χρονικό διάστημα αναφοράς)-

ότι, από τα στοιχεία που έχουν κοινοποιηθεί με τον τρόπο αυτό προκύπτει πως η συνολική ποσότητα των αιτήσεων που έχουν υποβληθεί από τους παραδοσιακούς εισαγωγείς υπερβαίνει το μέρος της ποσότητας που προορίζεται γι' αυτούς- ότι, κατά συνέπεια, οι αιτήσεις αυτές πρέπει να ικανοποιηθούν με την εφαρμογή στις ποσότητες των εισαγωγών που έχουν πραγματοποιηθεί από καθένα εισαγωγέα κατά μέσο όρο στο χρονικό διάστημα αναφοράς, εκφραζόμενες σε Ecu, του ενιαίου συντελεστή μείωσης που αναφέρεται στο άρθρο 1 του παρόντος κανονισμού-

ότι από τα δεδομένα που έχουν κοινοποιηθεί κατά τον τρόπο αυτό προκύπτει πως ο συνολικός όγκος των αιτήσεων που έχουν υποβληθεί από τους υπόλοιπους εισαγωγείς υπερβαίνει το μέρος της ποσόστωσης που προορίζεται γι' αυτούς- ότι, κατά συνέπεια, οι αιτήσεις αυτές πρέπει να ικανοποιηθούν με την εφαρμογή στα ζητούμενα από κάθε εισαγωγέα ποσά, εκφραζόμενα σε Ecu, του ενιαίου συντελεστή μείωσης που αναφέρεται στο άρθρο 2 του παρόντος κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι αιτήσεις των αδειών εισαγωγής που έχουν υποβληθεί από τους παραδοσιακούς εισαγωγείς σύμφωνα με τα άρθρα 4 και 5 του κανονισμού (ΕΚ) αριθ. 2247/94 και οι οποίες αφορούν τα παιχνίδια τα υπαγόμενα στον κωδικό ΣΟ 9503 41 ικανοποιούνται μέχρι την αξία που προκύπτει με την εφαρμογή του συντελεστή μείωσης 79,759 % στο μέσο όρο των εισαγωγών που έχουν πραγματοποιηθεί από καθένα εισαγωγέα κατά τη διάρκεια των ετών 1991 και 1992.

Σε περίπτωση κατά την οποία η εφαρμογή του ποσοτικού αυτού κριτηρίου οδηγεί στην παραχώρηση αξίας ανώτερης από τη ζητούμενη, η παραχωρούμενη αξία περιορίζεται στη ζητούμενη.

Άρθρο 2

Οι αιτήσεις αδειών εισαγωγής που έχουν υποβληθεί από τους υπόλοιπους εισαγωγείς σύμφωνα με το άρθρο 4 του κανονισμού (ΕΚ) αριθ. 2247/94 και αφορούν τα παιχνίδια τα υπαγόμενα στον κωδικό ΣΟ 9503 41 ικανοποιούνται μέχρι την αξία που προκύπτει με την εφαρμογή του συντελεστή μείωσης 60,871 % στο ποσό το ζητούμενο από τους εισαγωγείς.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Οκτωβρίου 1994.

Για την Επιτροπή

Leon BRITTAN

Μέλος της Επιτροπής

(1) ΕΕ αριθ. L 66 της 10. 3. 1994, σ. 1.

(2) ΕΕ αριθ. L 242 της 17. 9. 1994, σ. 2.